Ujiwa dem oretlik (suterot)

## Rupa
Ziasik vanpiyis nyobraf, Germain, ta jukara va kulafa nyobrikya, dositon gu 16-dafa tawadayikya Marie, mallakir. Mielon gelbes koe aalxo, poke «&nbsp;Ujiwa dem oretlik&nbsp;» tisa leca va sintafa mejilafa jugemera, sin icde sintafa aludevafa gildura goled.

Sintafa vidia, fiptana kan prostewa ke Berry gola, gan berpotik kan elimuca ke mikropik zo pimtar. Volson gu rotatrakurevafa purda ke Holbein (&nbsp;ziavik fuzoden gan awalk&nbsp;), in va tawadayafa zijnafa is ayewasa ewava yo kevur.

## Krent : 1<sup>-eaf</sup> luz

     
::                                *À la sueur de ton visaige*
::                                *Tu gagnerois ta pauvre vie,*
::                                *Après long travail et usaige,*
::                                *Voicy la mort qui te convie.*

Ezla kum guazafa Francava, aykayana vlev trutca ke Holbein, tir gabentapafa gu ixakuca. Gretcaks va ziasik jupas va ziita iste taya kaatoer. Tawadayap ilon divlizer, va yono copafo wico wit ; kadim venta titawaltar. Tena ke vielcek. Tawadayik tir guazaf is alnaf is flormakiraf. Balemoy vansorkayan okol abdudplatin tid mazdaf is cuedjaf ; loyta ko jurokirafa is tcumivafa tawa vanludevawer. Tanoy tisik anton tir saipaf is oriwaf koe bata nakila va furovera is kobara. Batse tacukik, ustakiraf yup vultes kene bourga poke kovudayan okol is tazes, batinde zanudas va ziitatcicesik mu guazaf ziasik. Batse awalk, bata utsala purdon koplekuyun gan Holbein vanmia krexa yoltkirafa gu «&nbsp;yona nujidawalkera&nbsp;» dem trakopafe ik ujafe detce belcon grenyafe is faktafe.

Vanmiae bat dotay ok kre bata trutcapa lize awalk, ba kotu bu va int yordas, tir gluyaxa is felis trak, Holbein va nafalik is gertik is fertik is izakik is tucpastikya is aboyikya is drendik is wawik is gejik is ujik is judeik is koyasik is bettan ke intafe sare isu sinafe tuamusar ; nume kotlize utsala ke awalk balger ise dratcer ise xultur. In va tanoya trutca gracer. Koe tela lize wawafe Lazare, senyese moe cielka kabdue tuvel ke kulik, dakter da va in me kivar, tce kire va koncoba mea rodrasur ise inafa blira tir abditrakuna awalkera.

Kas bat venkevaf trak ke folixemesa kristeva ke Blinazbalarugal vinunyur ise ujafa gloga va intaf dulap trasid ? Bitonik is nyagik is ristasik is gruspesik, kotbat ilamtaf trobasik rofaves va blira is usukgin gan awalk ape fu zo ested ; voxen kas wiiskik is wipitesik is oviskik is copaf tawadayik gu abrotcafa sutuca gan antafa undera zo grikidar da awalkera me tir rotok sedme sin ? Volgue ! Merovandilina gabentuca, mayakafa baliuca moe grabom ke yambik aldoar. Batcoba va pirafa rotapsara kabuyuna mo diweda ke ayikeem vektar.

Batse kranavafa klecara, ageltafa lingera va selt lev bam disukera ke Holbein. Gomil is volkaluca, batcoba pedrayar ; voxen min, yambik ke ara decemda, va tokcoba lingetet ? Ko trak va awalk va viroyara va noelaf ayikeem aneyatat ? Kas va in wetce tigara va volmalyuca is grikidara va mejera korozatat ?

Volgue, va awalk vols bli mea zolkomet. Va meuca ke naboxa lidam giwara lustena kan gonovebgara mea folit ; kuranit da blira kiewafa kir nazbukafa. Lazare va cielka govobulur enide wawik va awalkera ke kulik mea sowiver. Kottan gotir kalaf ta da kaluca ke konaktan me tir gomilaf is rotapsan gan Lorik. Dentfaytawason, ziasik gogruper da va grabom ke intafa blira kobaver volse va awalk kevefis va int wiver. Tere awalk mea gotir tigara va triguca ik vinura va faxuca. Lorik va in ta estera ik grikidara gu blira me al vankolar ; kire va bli al kumzilir numen naboxa me gotir gelbe liz va medjutukalan kontan co rovestakser.

Yon yambik ke minafe sare, va anameaca ekemon kodisukeson, va kranav ik dientuca ik cielka ke Lazare lasulinged. Batcoba rotir ke ind ke yamba is trakopa ; voxe lingeson va lidevakafa is listrafa is konakviele lifogresa is ligomilafa copuca, kas sinaf enid zo zomer, isen keska tir giwasa, inde sin co djumed ? Icdeon me roveboyá. Mbi rokalí da, nedison va bata groya suxana lev rantaf sid ke sivakuca, sin va kulikaj kovudad milinde, bak ugalon dem moxinafa stutera, egayana kela is awalk gadiaf gu atcuxafa mara pu in zo nediyid. Dure batse tozekik demipoas va tuvel is adjubesik pitcas va komodera zo konedid. Movú da gildansá inde in do vligun ayikeem zo tolnepaleter ise gu kranavera ke wawik zo tugustatar ede bat wawik ton divflintawesik is mielmwarnesik zo atoer. Kultaf awalk, talgadwes is dingeltus koe yona ewava ke Holbein is konak abdiik, luxe bat krilt ta deweldera va diavik is vinura va kosik me al mergiltrasir. Kas minaf suteroteem damo yambik ke Klaamialuk is Blinazbalarugal me co diotemer ?

Ulisik ke Holbein ton yatkinda ta ilplatira va rieta ke awalk, merowin vox yordas va zanisik, va intaf vim kopled. Va folkay is buli ta divfira va rieta va kevmadara monedina gan yamba izgon pintason kobasa is keson va gemeltany ta ipera va seltafa soka, anoelaf kulikaj moerur. Uja ke Klaamialuk va eaftaceem ke saref rotikirik kan dolera va driaca dulzayar. Anoelafe bowere va bemuuca ke kulik tudodesason va jontik batultik isu fuxedjik isu fluga isu flint tuvumeltar.

Albrecht Dürer is Michele Angelo is Holbein is Callot is Goya va rotokeem ke sinafa decemda isu guga al klecanyad. Batse yon meawalkolaf grabom, izvafu bu dem volrotaklena voda, tid ; va roka va bralara va eepteem ke selt isu tulebara kev min, pu yambik me dameú ; voxen kas koncoba arafa gu mallingera va kovudara is dratcera dure me krulder ? Koe bat suteroteem va yon bula dem volmiltekuca, tucavan gan fitc is gesta, va zijnafa is bursiafa vola lodam pizakiraf gomilik lodalbá. Bata robokar ise lajudewelder, vols ban kovudar, ise vudera me griketsar volse tulopoar.

Folí da vuida ke yamba tir vuida va pestaka is renara, ise duref berpot va wadja is rojula ke opelkafe sare co gonikaplekur, isen yambik va lomantafa is lodezlafa lagara lodam dragera va abica xeyafa is nepalesa sabegara ta tuaxara va kovudara koswana gan intafa lingera godir. Mukot co gotir tualbanara va mukeem ke inafa trumuca numen lantode me culimeté da in tulolistamar. Yamba me tir vayara va lovafa geltruca vox aneyara va rietavafa ageltuca ise *Ikagertik ke Wakefield* berpot tiyir lofavlafa is logalafa neva mu gloga dam *Firugan Tawadayik* berpot oku *Yona Wupefa Skedegara*.

Belisik, va batyon undeks ixel ise ton abduekrent djunalel. Koe rupama jinon negatana va mek trasitil, isen in titir trelaf is opelaf eke me abdion gonopará, pu rin kalison da va yona eaftafa rupa trakú.

Icde batse ziasik al iské da ko bata ezkalira zo koliziyí. Rupa ke aptolaf ziasik. Pu rin djugakaliyí voxe moion kalití.

## Yunkexa
Konak yunkeks va berpot gan Edmond Rudaux, 1889

File:Sand - La Mare au Diable Illustration02b.jpg
File:Sand - La Mare au Diable Illustration01.jpg
File:Sand - La Mare au Diable Illustration02.jpg
File:Sand - La Mare au Diable Illustration03.jpg
File:Sand - La Mare au Diable Illustration04.jpg
File:Sand - La Mare au Diable Illustration05.jpg
File:Sand - La Mare au Diable Illustration06.jpg
File:Sand - La Mare au Diable Illustration07.jpg
File:Sand - La Mare au Diable Illustration08.jpg
File:Sand - La Mare au Diable Illustration09.jpg
File:Sand - La Mare au Diable Illustration10.jpg
File:Sand - La Mare au Diable Illustration11.jpg
File:Sand - La Mare au Diable Illustration12.jpg
File:Sand - La Mare au Diable Illustration13.jpg
File:Sand - La Mare au Diable Illustration14.jpg
File:Sand - La Mare au Diable Illustration15.jpg
File:Sand - La Mare au Diable Illustration16.jpg
File:Sand - La Mare au Diable Illustration17.jpg


## Dere rupel
* **[[George Sand]]** : Francavaf suterotik (&nbsp;1804-1876&nbsp;)
* Francavafo xanto, dene **Wikisource** : Ujiwa dem oretlik

|style="vertical-align: top;"|

|}